આ પ્રસંગો આજની પરીક્ષા, વિદ્યાર્થી અને મા-બાપની માનસિકતાનું તાદૃશ ચિત્રણ રજૂ કરે છે. અહીં તો માત્ર થોડા જ પ્રસંગો આપ્યા છે, પણ પરીક્ષાની ધીકતી મોસમમાં આપણા સમાજમાં આવા અનેક પ્રસંગો ભજવાય છે. એક નજરે આ પ્રસંગો રમૂજી લાગે, પણ એની અસર બહુ ઊંડી હોય છે. શું આપણે પણ એક વિદ્યાર્થીના વાલી તરીકે આવા પ્રસંગોનો એક ભાગ તો નથી બની બેઠા ને ?! પ્રશ્ર્ન વિચાર માંગી લે તેવો છે. પરીક્ષાની આ પૂરબહાર ખીલેલી મોસમમાં વિદ્યાર્થી, વાલી અને સમાજે જોવા, જાણવા અને ચેતવા જેવી અનેક બાબતો ઊભી થઈ છે. અબ્રાહમ લિંકને એક વાલી તરીકે પોતાના બાળકના શિક્ષકને એક પત્ર લખ્યો હતો જે ખૂબ પ્રસિદ્ધિ પામ્યો હતો. આજે ૨૧મી સદીમાં અબ્રાહમ લિંકન વિદ્યાર્થી તરીકે હાજર હોત તો જરૂર વિદ્યાર્થીઓને લઈને જગતના દરેક વાલીઓને એક પત્ર લખ્યો હોત. વાલીઓનું વિદ્યાર્થીઓ પરનું દબાણ એટલું બધું વધી ગયું છે કે વિદ્યાર્થીઓને તેમની પરીક્ષા કરતાં માતા-પિતાને આપેલા વચનની વધારે ચિંતા હોય છે. વાત સમજવા જેવી છે. એક બાજુ પરીક્ષાનું ટેન્શન અને બીજી બાજુ માતા-પિતાની અપેક્ષા પૂરી કરવાનું ટેન્શન.. વિદ્યાર્થી ક્યાંથી વાંચી શકે ? તેને પુસ્તકના અક્ષરોમાં પણ તેના મગજમાં ભરાયેલી અપેક્ષા જ વંચાય કે નહિ ?